Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Ķīnas Tautas Republikas amatpersonas brīdinājušas ASV par ļoti nopietnu situāciju un sekām, ja Pārstāvju palātas spīkere Nensija Pelosi apmeklēs Taivānu iepriekš neizziņotā vizītē. Pelosi pirmdien, 1. augustā, ieradās Singapūrā un nav noliegusi Taivānas apmeklējuma iespēju.

Ķīnas Ārlietu ministrijas preses pārstāvis uzsvēra, ka šāda vizīte būtu klaja iejaukšanās Ķīnas iekšējās lietās. Pekina esot vispusīgi sagatavota visiem gadījumiem un noteikti veiks stingrus un izlēmīgus pasākumus, lai aizsargātu valsts suverenitāti un teritoriālo nedalāmību.

Pati Pelosi pirms vizītes atteicās komentēt iespējamo Taivānas apmeklējumu un kā iemeslu tam minēja drošības apsvērumus. Viņa vienlaikus norādīja uz nepieciešamību aktivizēt deputātu sadarbību ar šī reģiona valstīm. Pelosi potenciālā vizīte Taivānā būtu pirmā reize pēdējo vairāk nekā 20 gadu laikā, kad Taivānā viesojusies tik augsta ASV amatpersona.

Pelosi pirmdien, 1. augustā, ieradās Singapūrā, un viņai ir plānots arī Malaizijas, Japānas un Dienvidkorejas apmeklējums..

.

Pilsonības un migrācijas lietu pārvalde (PMLP) augustā un septembrī vairākās nodaļās nodrošinās personu apliecinošu dokumentu noformēšanu sestdienās.

Ņemot vērā vasaras periodam raksturīgo lielo pieprasījumu pēc personu apliecinošiem dokumentiem, pārvalde vairākās nodaļās rindas kārtībā nodrošinās pilsoņu un nepilsoņu personu apliecinošu dokumentu - pases un eID kartes - noformēšanu un izsniegšanu sestdienās.

Daugavpils nodaļā rindas kārtībā pakalpojumu nodrošinās 10.septembra sestdienā no plkst.8 līdz 16.

Pakalpojumu saņemšana rindas kārtībā notiks bez iepriekšēja pieraksta. Klientiem, ierodoties saņemt pakalpojumu, tiks izdalīts noteikts numuriņu skaits, un katrs klients ar numuriņu tiks apkalpots atbilstoši tā kārtai rindā.

Lai pakalpojumu saņemšana noritētu veiksmīgi, uz jaunās pases un/vai eID kartes nomaiņu obligāti jāņem līdzi savs vecais personu apliecinošais dokuments, kurš būs jānodod nodaļā.

Valsts policijas (VP) darbinieki Jēkabpilī aizturējuši kādu 1970. gadā dzimušu vīrieti par nelegālu akcīzes preču tirdzniecību. Kratīšanas laikā konstatēts 41,41 litrs gatavās produkcijas un 1530 litri brāgai līdzīga šķidruma, informēja policijā.

Kriminālprocesā policisti vīrieša dzīvesvietā veica kratīšanu, kuras laikā atrada un izņēma 41,41 litru caurspīdīga šķidruma ar alkoholam raksturīgu smaku, deviņas 200 litru tilpuma mucas, kurās iekšā bija aptuveni 1530 litri brāgai līdzīgs šķidrums, kā arī cigaretes "Prince" bez Latvijas akcīzes markām.

Lai noteiktu precīzu alkohola daudzumu un sastāvu, ir nozīmētas nepieciešamās ekspertīzes, savukārt vīrietis ir aizturēts, atzīts par aizdomās turēto un nopratināts.

Izmeklēšana kriminālprocesā turpinās.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.